NAKON sinoćnje debate u prvi se plan predsjedničkih izbora probio Tomislav Madžar, savjetnik Kolinde Grabar-Kitarović.

On je, naime, sinoć nakon sučeljavanja Kolinde i Milanovića na HRT-u verbalno napao Milanovića.

"Može vas sram biti", povišenim je tonom u hodniku HRT-a nakon debate ponavljao Madžar Milanoviću spominjući mu da je bio prijavljen na minimalac. "Može vas biti sram i zbog takvog govora i zbog ponašanja", rekao je između ostalog Madžar Milanoviću kojeg je presreo nakon što je Milanović po završetku debate dao izjavu novinarima.

Madžar je okorjeli HDZ-ovac koji se u javnosti posljednji put spominjao kada ga je predsjednički kandidat Dario Juričan optužio da je višestruki USKOK-ov optuženik i da je gradonačelnik Zagreba Milan Bandić njegovoj firmi iznajmio poslovni prostor po smiješno niskoj cijeni od 2,2 eura po metru četvornom.

Madžar se prije nekoliko mjeseci spominjao kao član Upravnog odbora Autokluba Siget koji je dospio u središte zanimanja javnosti nakon što je zbog optužbi za silovanje uhićen njegov čelnik Damir Škaro, također HDZ-ovac.

Madžar je liječnik iz Ljubuškog, koji je poznat i u estradnim vodama, i to kao menadžer, a spominjalo ga se čak kao zastupnika Halida Bešlića. Organizirao je i koncert Miše Kovača. Vrlo je poznat i u sportskim krugovima, i to kao član zdravstvenih timova i stručnog stožera hrvatske rukometne i nogometne reprezentacije.

No kako je Madžar 2018. ispričao u intervjuu za Express, sve je počelo na - pašnjaku.

Muzao krave u Radišićima

"Odrastao sam u Radišićima, malom selu pored Ljubuškog, s puno braće u prekrasnoj obitelji. Bili su to najljepši dani. Imali smo zemlje i blaga pa sam skupljao jaja, muzao krave, radio na polju oko duhana, kukuruza, košnje… Nažalost, majka nas je prerano napustila, izgubila je 2004. bitku s karcinomom", prisjeća se Madžar.

Rekao je kako je svojoj djeci usadio radne navike.

"Odgojen sam na način da se čovjek u životu treba probijati vlastitim radom, znanjem i sposobnošću. Mojim roditeljima bio je prioritet podići svoju djecu kao časne, plemenite i vrijedne ljude. Veliku su važnost pridavali našem obrazovanju i radnim navikama koje sam usvojio kao dijete, a kasnije ih unapređivao i razvijao. Naporno sam radio i kao student medicine. Raspon mojih interesa je vrlo širok, a kad čovjek ima energiju i volju za sve što radi, uspije realizirati i ono što se čini nemogućim. Smatram da je izuzetno važno da ljudi ne potroše svoj radni vijek radeći poslove koje ne vole i koji ih ne ispunjavaju", kaže Madžar koji se otisnuo iz Radišića u Zagreb na studij medicine. No tijekom studija, reklo bi se, više je bio u glazbenim nego u medicinskim vodama.

"Kako sam 1998. upisao studij medicine, a isto tako su se školovali i moja braća i sestra, morali smo se snaći i raditi. Ja sam počeo s organizacijom raznih zavičajnih i humanitarnih koncerata te sam preko toga upoznao brojne estradne zvijezde, pa i Halida Bešlića, kojeg spominjete. S mnogima sam od njih ostao u bliskim odnosima. A njima je bilo zanimljivo kako studiram medicinu pa su me još tad zvali 'doktore'. Danas mnogi od njih dolaze u moju kliniku jer pružamo brojne usluge - od pregleda za vozački do pregleda za pilote, ginekološke preglede", priča za Express Madžar.

Tekst se nastavlja ispod oglasa

S tog su portala u intervjuu koji su s njim vodili 2018. godine Madžara pitali koliko mu je u svemu pomogla politika.

"Malo je osobno ovo pitanje oko politike, ali iskreno mi je više odmogla"

"Malo je osobno ovo pitanje oko politike, ali iskreno mi je više odmogla nego pomogla. Ljudi čim čuju da ste bili u politici odmah vas svrstavaju u neke okvire i gledaju kroz tu prizmu. Ja sam imao karijeru prije politike i imat ću je i poslije politike. Smatram da je političar onaj koji se bavi barem osam sati na dan time, a ja to radim volonterski kod predsjednice. Isto tako, smatram da bi se svaki pojedinac trebao uključiti u politiku na bilo koji način i činiti društvo boljim. A što se tiče uspjeha u Hrvatskoj, mišljenja sam da se uz veliki rad i odricanje može uspjeti iako, naravno, postoje brojne prepreke koje vam taj put otežavaju. Jedan od najsvježijih primjera je i čelnik naše nogometne reprezentacije gospodin Dalić koji je pokazao kako se može uspjeti unatoč svemu", kaže Madžar, koji je još od osnovne škole, rekao je, htio biti liječnik ili uspješni sportaš.

"Već sam u završnim razredima osnovne škole počeo razmišljati o medicini kao svojem pozivu. Odgojen u katoličkoj obitelji, vrlo su mi rano usađene prave životne vrijednosti temeljene na pomaganju onima koji su slabiji, bolesni ili stari. Neko sam vrijeme priželjkivao sportsku karijeru. Bavio sam se mnogim sportovima, a osobito sam dobar bio u nogometu i košarci. Kao odličan učenik, uvijek sam nešto smišljao i organizirao. Sretan sam jer sam uspio povezati svoje talente, uvjerenja i želje u sve čime se danas bavim", rekao je Madžar.

Biznis u zdravstvu

Na pitanje što mu je draže biti: liječnik, političar, savjetnik predsjednice ili menadžer, odgovorio je kako mu je primarna medicina.

"Po struci sam liječnik i medicina je primarno područje mojeg interesa. Vodim vlastitu zdravstvenu ustanovu Vaš pregled, gdje je moja funkcija kompleksna jer radim i kao ravnatelj i kao menadžer i kao liječnik. Vaš pregled započeo je kao ustanova za medicinu rada i sporta, provodeći preglede za vozače i djelatnike u specijaliziranim zanimanjima, ali brzo smo poslovanje proširili na stomatologiju i ginekologiju. U skoroj budućnosti ćemo pokrenuti i centar za nutricionizam i prevenciju, za koju smatram da mora biti temelj moderne medicine. Razvijati vlastiti posao i pretvarati svoju viziju u stvarnost zahtijeva veliki trud i rad. Privatni model zdravstva, u kojem i sam djelujem, u velikom je zamahu posljednjih nekoliko godina u Hrvatskoj i smatram da ima izuzetan potencijal. Osim što smo u mogućnosti pružiti izvrsne usluge našim klijentima i pacijentima, privatne zdravstvene ustanove novi su kanal za zapošljavanje kvalitetnih liječnika, medicinskih sestara i drugih zdravstvenih djelatnika koji dolaze s naših fakulteta. Izuzetno je važno da svi damo doprinos smanjenju odlaska mladih, obrazovanih i vrijednih ljudi iz Hrvatske. Moramo konkretnim akcijama, razvijanjem gospodarstva i otvaranjem novih mogućnosti pokazati mladima da im njihova domovina može ponuditi uvjete za kvalitetan život i profesionalni napredak. Vodeći Vaš pregled, ali i radeći kao posebni savjetnik predsjednice Kolinde Grabar-Kitarović za zdravstvo i sport, svakodnevno se bavim takvim pitanjima. U Uredu predsjednice su demografska pitanja, pitanja zdravlja i obrazovanja svakodnevna tema te su jednako važna kao i gospodarska pitanja ili pitanja vanjske politike", rekao je Madžar za Express.

Zadovoljan suradnjom s predsjednicom, na obranu doktorata mu došli ona, Vaso, Boras, Kusić, Halid Bešlić, Anica Kovač...

Dodao je kako je zadovoljan suradnjom s predsjednicom te da je sam tražio da ta suradnja bude volonterska. A upravo je zbog te dobre suradnje privukao 2015. medijsku pozornost braneći doktorat. Na obrani je, uz obitelj, okupio šaroliko političko-sportsko-estradno društvo, u kojemu su prednjačili visokorangirani bivši i sadašnji HDZ-ovci, a posebnu čast svojim dolaskom iskazali su mu prvi čovjek HAZU-a akademik Zvonko Kusić te rektor Sveučilišta Damir Boras.

U prostorijama Škole narodnog zdravlja "Dr. Andrija Štampar" pojavila se i predsjednica Republike Kolinda Grabar-Kitarović te mu iz publike i postavila pitanje:

Koja je korelacija između psiholoških čimbenika i vremena oporavka kod sportskih ozljeda?

Uz predsjednicu države, među uzvanicima su bili i narodnjačka zvijezda Halid Bešlić, kojemu je Madžar nekad bio menadžer, bivša misica Anica Kovač, glavni tajnik HDZ-a Milijan Brkić, politički tajnik Tomislav Čuljak te članovi Mladeži HDZ-a, koji su Madžarevo doktorsko izlaganje prekidali aplauzom, a poslije zajedno i zapjevali s Halidom Bešlićem. Došlo je i nekoliko sadašnjih i bivših dekana i prodekana Sveučilišta u Zagrebu, predsjednici Zdravstvene komisije Hrvatskog nogometnog saveza i Hrvatskog rukometnog saveza, kao i prvi čovjek Hrvatskog liječničkog zbora Željko Krznarić, tehnički direktor HNS-a Romeo Jozak, direktor Nogometne škole Dinamo Marijan Vlak, predsjednik Hrvatskog rukometnog saveza Sandi Šola, dopredsjednik Hrvatskog rukometnog saveza Zoran Gobac, bivši ministar Dragan Primorac.